title: KOMISIJOS DELEGUOTOJI DIREKTYVA (ES) .../ kuria, derinant prie mokslo ir technikos pažangos, dėl išimties naudoti gyvsidabrį netiesiosiose trijuostės spinduliuotės liuminoforo lempose iš dalies keičiamas Europos Parlamento ir Tarybos direktyvos 2011/65/ES III priedas

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Šia Komisijos deleguotąja direktyva, derinant prie technikos ir mokslo pažangos, iš dalies keičiamas Europos Parlamento ir Tarybos direktyvos 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (nauja redakcija)
                  1
                (RoHS direktyva) III priedas. Pakeitimas susijęs su išimtimi specialioms reikmėms, turinčioms gyvsidabrio netiesiosiose trijuostės spinduliuotės liuminoforo lempose.

               RoHS direktyva ribojamas tam tikrų pavojingų medžiagų naudojimas elektros ir elektroninėje įrangoje (EEĮ), kaip nurodyta 4 straipsnyje. Šiuo metu apribojimai taikomi dešimčiai direktyvos II priede išvardytų medžiagų: švinui, gyvsidabriui, kadmiui, šešiavalenčiam chromui, polibromintiems bifenilams (PBB) ir polibromintiems difenileteriams (PBDE), bis(2‑etilheksil)ftalatui (DEHP), butilbenzilftalatui (BBP), dibutilftalatui (DBP) ir diizobutilftalatui (DIBP). III ir IV prieduose išvardytos specialioms reikmėms skirtos elektros ir elektroninės įrangos (EEĮ) medžiagos ir komponentai, kuriems išimties tvarka netaikomas 4 straipsnio 1 dalyje nustatytas medžiagų naudojimo apribojimas.

               Direktyvos 5 straipsnyje numatytas III ir IV priedų derinimas su mokslo ir technikos pažanga, kuris gali apimti išimčių suteikimą, atnaujinimą arba panaikinimą. Pagal 5 straipsnio 1 dalies a punktą išimtys turi būti įtraukiamos į III ir IV priedus, tik jei dėl to nesumažėja Reglamentu (EB) Nr. 1907/2006 (REACH)
                  2
                užtikrinama aplinkos ir sveikatos apsauga ir jei jos atitinka kurią nors iš toliau nurodytų sąlygų: i) medžiagos pašalinimas arba pakeitimas keičiant konstrukciją arba medžiagas ir komponentus tokiais, kuriems nereikia jokių II priede išvardytų medžiagų ar cheminių medžiagų, yra moksliškai ar techniškai neįmanomas; ii) nėra užtikrintas pakaitalų patikimumas; iii) visas neigiamas poveikis aplinkai, sveikatai ir vartotojų saugai dėl medžiagos pakeitimo greičiausiai yra didesnis nei jo bendra nauda aplinkai, sveikatai ir vartotojų saugai.

               Priimamuose sprendimuose dėl išimčių ir jų trukmės taip pat turi būti atsižvelgiama į pakaitalų buvimą ir pakeitimo socialinį bei ekonominį poveikį. Sprendimuose dėl išimčių galiojimo trukmės turi būti atsižvelgiama į bet kokį galimą poveikį inovacijoms. Jei tinkama, visiems išimčių poveikiams turi būti taikoma gyvavimo ciklo samprata.

               5 straipsnio 1 dalies a punkte taip pat nustatyta, kad dėl specialioms reikmėms skirtų EEĮ medžiagų ir komponentų įtraukimo į III ir IV priedo sąrašus Komisija turi priimti atskirus deleguotuosius aktus. 5 straipsnio 3 dalyje ir V priede aprašyta su išimtimis susijusių paraiškų teikimo tvarka.

               2.KONSULTACIJOS PRIEŠ PRIIMANT AKTĄ

               Komisija gavo prašymus
                  3
                iš ekonominės veiklos vykdytojų suteikti arba atnaujinti išimtis pagal RoHS direktyvos 5 straipsnio 3 dalį ir V priedą.

               Pagal dabartinę III priedo 2.b.3 išimtį galima naudoti gyvsidabrį netiesiosiose trijuostės spinduliuotės liuminoforo lempose, kurių vamzdelio skersmuo > 17 mm (pvz., T9) – 15 mg.

               2015 m. Komisija gavo dvi šios išimties atnaujinimo paraiškas. Pareiškėjai iš esmės teigė, kad nebuvo pakaitalų reikmėms, kurioms taikoma ši išimtis
                  4
               . Viena iš paraiškų buvo atnaujinta 2020 m. sausio mėn., pateikiant papildomos informacijos, visų pirma susijusios su įmanoma gyvsidabrio kiekio riba. Pagal RoHS direktyvos reikalavimus (5 straipsnio 5 dalies antrą pastraipą) išimtis galioja tol, kol Komisija priima sprendimą dėl atnaujinimo paraiškos.

               Siekdama įvertinti tos išimties atnaujinimo paraišką, Komisija 2015 m. birželio mėn. pradėjo ir 2016 m. baigė tyrimą, skirtą reikiamam techniniam ir moksliniam vertinimui atlikti
                  5
               , įskaitant aštuonių savaičių internetines konsultacijas su suinteresuotosiomis šalimis
                  6
               . Papildydama tą tyrimą, kuriame buvo įvertintas didelis gautų techninių ir mokslinių duomenų bei pranešimų kiekis, kaip dokumentuota tyrimo ataskaitoje, Komisija 2019 m.
                  7
                atnaujino 2016 m. tyrimą, kuriame daugiausia dėmesio skyrė socialiniam ir ekonominiam vertinimui bei su šia ir kitomis išimtimis susijusių pakaitalų buvimui. Buvo paskelbta galutinė tyrimo ataskaita
                  8
                ir informuotos suinteresuotosios šalys.

               2016 m. rugsėjo 1 d., 2018 m. spalio 29 d. ir 2019 m. spalio 21 d. ekspertų posėdžiuose Komisija konsultavosi su valstybių narių ekspertų grupe dėl deleguotųjų teisės aktų pagal RoHS direktyvą, kad turėtų valstybių narių nuomonę dėl numatytos veiksmų eigos pagal įvertinimų išvadas. Ji atliko visus būtinus procedūrinius veiksmus, susijusius su medžiagų apribojimo išimtimis pagal 5 straipsnio 3–7 dalis
                  9
               . Tarybai ir Europos Parlamentui apie visus veiksmus pranešta.

               Galutiniame pagalbiniame tyrime pažymėta, kad:

               ·pakaitalų yra sistemos lygiu (šviesos diodų (LED) šviestuvai), tačiau pakaitalų grupė komponentų lygiu (LED pakaitalai) ir jų suderinamumas su esamais įrenginiais dar nėra patikrintas dėl matmenų ir elektrinio suderinamumo;

               ·reikia daugiau laiko pakankamai suderinamoms alternatyvoms sukurti, todėl tyrime rekomenduota atnaujinti išimtį ne didesnei kaip trejų metų trukmei;

               ·tačiau gyvsidabrio ribinį kiekį jau galima sumažinti.

               Apibendrinant mokslinius ir techninius vertinimus, įskaitant konsultacijas su suinteresuotosiomis šalimis, išsamiai nustatyta, kad 2.b.3 išimtis vis dar atitinka išimties kriterijus, nes dar nėra patikimų pakaitalų. Vertinimo rezultatai taip pat parodė, kad dėl konkrečios išimties nesumažėtų REACH reglamentu užtikrinama aplinkos ir sveikatos apsauga pagal Direktyvos 2011/65/ES 5 straipsnį.

               Pagal Geresnio reglamentavimo gaires deleguotosios direktyvos projektas keturias savaites buvo skelbiamas Geresnio reglamentavimo portale siekiant gauti visuomenės atsiliepimų. Per tą laikotarpį gauti 23 atsiliepimai. Akto projektas buvo peržiūrėtas ir patikslintas atsižvelgiant į kai kuriuos iškeltus klausimus.

               3.DELEGUOTOJO AKTO TEISINIAI ASPEKTAI

               Deleguotąja direktyva atnaujinama į Direktyvos 2011/65/ES III priedą įtraukta 2.b.3 išimtis dėl gyvsidabrio naudojimo nurodytoms reikmėms.

               Komisijos vertinime, pagrįstame papildomais tyrimais ir konsultacijomis, daroma išvada, kad prašymas suteikti išimtį atitinka bent vieną iš RoHS direktyvos 5 straipsnio 1 dalies a punkte nustatytų kriterijų, kuris pagrindžia išimties pratęsimą: lempų kategorijoms, kurioms taikoma ši išimtis, gyvsidabrio pakeitimas patikimais pakaitalais šiuo metu negali būti užtikrintas.

               Taigi išimties sąlygos yra įvykdytos, o 2.b.3 išimtis turi būti atnaujinta. Atliekant vertinimą taip pat padaryta išvada, kad gyvsidabrio koncentracijos riba lempų kategorijoms, kurioms taikoma ši išimtis, gali būti sumažinta nuo 15 mg iki 10 mg vienoje lempoje.

               Šios išimties galiojimo pabaigos data nustatoma pagal 5 straipsnio 2 dalies pirmą pastraipą. Atliekant vertinimą prieita prie išvados, kad pakaitalų kūrimo padėtis pagrindžia išimties atnaujinimą dar trejiems metams. Nemanoma, kad galiojimo laikotarpis darytų neigiamą poveikį inovacijoms.

               Teisinė priemonė yra deleguotoji direktyva, kuri atitinka įgalinamąjį teisės aktą – Direktyvą 2011/65/ES, visų pirma jos 5 straipsnio 1 dalyje ir 20 straipsnyje nurodytą delegavimą.

               Deleguotosios direktyvos tikslas – prisidėti prie žmonių sveikatos ir aplinkos apsaugos ir priderinti nuostatas dėl elektros ir elektroninės įrangos vidaus rinkos veikimo, kad šiaip jau uždraustas medžiagas būtų leidžiama naudoti specialioms reikmėms pagal RoHS direktyvos nuostatas ir sąlygas bei laikantis III ir IV priedų derinimo prie mokslo ir technikos pažangos tvarkos.

               Deleguotoji direktyva ES biudžetui poveikio neturi.

               KOMISIJOS DELEGUOTOJI DIREKTYVA (ES) .../…

               2021 12 13

               kuria, derinant prie mokslo ir technikos pažangos, dėl išimties naudoti gyvsidabrį netiesiosiose trijuostės spinduliuotės liuminoforo lempose iš dalies keičiamas Europos Parlamento ir Tarybos direktyvos 2011/65/ES III priedas

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo
                  10
               , ypač į jos 5 straipsnio 1 dalies a punktą,

               kadangi:

               (1)Direktyva 2011/65/ES iš valstybių narių reikalaujama užtikrinti, kad rinkai teikiamoje elektros ir elektroninėje įrangoje nebūtų tos direktyvos II priede išvardytų pavojingų medžiagų. Tas apribojimas netaikomas tam tikroms tos direktyvos III priede išvardytoms reikmėms, kurioms nustatyta išimtis;

               (2)elektros ir elektroninės įrangos kategorijos, kurioms taikoma Direktyva 2011/65/ES, išvardytos tos direktyvos I priede;

               (3)gyvsidabris yra Direktyvos 2011/65/ES II priede nurodyta ribojama medžiaga;

               (4)Sprendimu 2010/571/ES
                  11
                Komisija, be kitų dalykų, suteikė išimtį naudoti gyvsidabrį netiesiosiose trijuostės spinduliuotės liuminoforo lempose, kurių vamzdelio skersmuo > 17 mm (pvz., T9) (toliau – išimtis), kuri dabar yra įtraukta į Direktyvos 2011/65/ES III priedo sąrašą kaip 2.b.3 išimtis. Pagal tos direktyvos 5 straipsnio 2 dalies antros pastraipos a punktą išimties galiojimas turėjo baigtis 2016 m. liepos 21 d.;

               (5)gyvsidabris naudojamas ultravioletinei šviesai gauti netiesiosiose trijuostės spinduliuotės liuminoforo lempose, kuri dėl sąveikos su liuminoforo danga virsta regimąja šviesa. Gyvsidabrio turinčios lempos dangos sudėtis lemia šviesos spalvą ir spalvų atgavą;

               (6)2014 m. gruodžio 19 d. ir 2015 m. sausio 15 d., t. y. per Direktyvos 2011/65/ES 5 straipsnio 5 dalyje nustatytą terminą, Komisija gavo dvi paraiškas dėl išimties atnaujinimo (toliau – atnaujinimo paraiška), o 2020 m. sausio mėn. viena iš jų papildyta nauja informacija. Pagal Direktyvos 2011/65/ES 5 straipsnio 5 dalį išimtis galioja tol, kol priimamas sprendimas dėl atnaujinimo prašymo;

               (7)atliekant atnaujinimo paraiškos vertinimą, kuriame buvo atsižvelgta į pakaitalų buvimą ir pakeitimo socialinį bei ekonominį poveikį, padaryta išvada, kad susijusioms reikmėms naudojamo gyvsidabrio pakeitimas ar pašalinimas šiuo metu yra techniškai neįmanomas. Tame vertinime taip pat padaryta išvada, kad gyvsidabrio koncentracijos riba lempų kategorijoms, kurioms taikoma ši išimtis, gali būti sumažinta nuo 15 mg iki 10 mg vienoje lempoje. Atliekant vertinimą buvo konsultuotasi su suinteresuotosiomis šalimis pagal Direktyvos 2011/65/ES 5 straipsnio 7 dalį. Per šias konsultacijas gautos pastabos buvo viešai paskelbtos tam skirtoje interneto svetainėje;

               (8)išimtis suderinama su Europos Parlamento ir Tarybos reglamentu (EB) Nr. 1907/2006
                  12
                ir dėl to nesumažėja juo užtikrinama aplinkos ir sveikatos apsauga;

               (9)dėl to tikslinga suteikti atnaujintą išimtį su pataisyta formuluote dėl išimties ribotos apimties nustatymo ne didesniam kaip trejų metų laikotarpiui pagal Direktyvos 2011/65/ES 5 straipsnio 2 dalies pirmą pastraipą rinkti papildomus duomenis susijusius su pakaitalų buvimu tam tikrų tipų lempoms, kurioms taikoma ši išimtis. Laikantis Direktyvos 2011/65/ES 5 straipsnio 6 dalies, dabartinei 2.b.3 išimčiai turėtų būti nustatytas 12 mėnesių baigimo galioti terminas. Atsižvelgiant į nuolatinių pastangų, dedamų siekiant rasti patikimų pakaitalų, rezultatus, mažai tikėtina, kad dėl išimties taikymo trukmės bus padarytas neigiamas poveikis inovacijoms;

               (10)todėl Direktyva 2011/65/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2011/65/ES III priedas iš dalies keičiamas pagal šios direktyvos priedą.

               2 straipsnis

               1.Valstybės narės ne vėliau kaip [paskutinė šešto mėnesio po šios direktyvos įsigaliojimo diena] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Tas nuostatas jos taiko nuo [paskutinė šešto mėnesio po šios direktyvos įsigaliojimo diena + 1 diena].

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2021 12 13

                     Komisijos vardu

                     Pirmininkė
                     Ursula VON DER LEYEN

                     (1)

                        OL L 174, 2011 7 1, p. 88.

                     (2)

                        OL L 396, 2006 12 30, p. 1.

                     (3)

                        Sąrašas pateikiamas adresu:
                  http://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_2_b__3-4_/Lighting_Europe/2b3_LE_RoHS_Exemption__Req_Final.pdf and https://rohs.exemptions.oeko.info/fileadmin/user_upload/RoHS_Pack_9/Exemption_2_b__3-4_/NARVA/01_02_a__2b3_4a.pdf.

                     (5)

                        Galutinė tyrimo ataskaita pateikta adresu:
                  https://op.europa.eu/lt/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Konsultacijų laikotarpis: nuo 2015 m. rugpjūčio 21 d. iki 2015 m. spalio 16 d.,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf
                  .

                     (8)

                     https://ec.europa.eu/environment/waste/rohs_eee/studies_rohs1_en.htm
                     .

                     (9)

                        Būtinų administracinių veiksmų sąrašą galima rasti
                  Komisijos interneto svetainėje
                  . Su kiekvieno deleguotojo akto projekto esamu procedūros etapu galima susipažinti Tarpinstituciniame deleguotųjų aktų registre, adresu
                  https://webgate.ec.europa.eu/regdel/#/home
                  .

                     (10)

                        OL L 174, 2011 7 1, p. 88.

                     (11)

                        2010 m. rugsėjo 24 d. Komisijos sprendimas 2010/571/ES, kuriuo iš dalies keičiamas Europos Parlamento ir Tarybos direktyvos 2002/95/EB priedas dėl švino, gyvsidabrio, kadmio, šešiavalenčio chromo, polibromintų bifenilų ir polibromintų difenileterių naudojimo išimčių siekiant jį suderinti su mokslo ir technikos pažanga (OL L 251, 2010 9 25, p. 28).

                     (12)

                        2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).

    ---documentbreak---

               PRIEDAS

               Direktyvos 2011/65/ES III priedo 2.b.3 įrašas pakeičiamas taip:

                        Išimtis

                        Taikymo apimtis ir datos

                        2.b.3

                        Netiesiosiose trijuostės spinduliuotės liuminoforo lempose, kurių vamzdelio skersmuo > 17 mm (pvz., T9) – 15 mg

                        Nustoja galioti [LB: 12 mėnesių nuo deleguotosios direktyvos paskelbimo Oficialiajame leidinyje dienos]; nuo [LB: 12 mėnesių ir viena diena nuo deleguotosios direktyvos paskelbimo Oficialiajame leidinyje dienos] iki [LB: treji metai nuo deleguotosios direktyvos paskelbimo Oficialiajame leidinyje dienos] galima naudoti 10 mg vienoje lempoje.“


title: KOMISIJOS DELEGUOTOJI DIREKTYVA (ES) .../ kuria, derinant prie mokslo ir technikos pažangos, dėl išimties naudoti gyvsidabrį specialiosios paskirties šaltojo katodo liuminescencinėse lempose ir liuminescencinėse lempose su išoriniais elektrodais iš dalies keičiamas Europos Parlamento ir Tarybos direktyvos 2011/65/ES III priedas

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Šia Komisijos deleguotąja direktyva, derinant prie technikos ir mokslo pažangos, iš dalies keičiamas Europos Parlamento ir Tarybos direktyvos 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (nauja redakcija)
                  1
                (RoHS direktyva) III priedas. Pakeitimas susijęs su išimtimi nurodytoms reikmėms, turinčioms gyvsidabrio specialiosios paskirties šaltojo katodo liuminescencinėse lempose (CCFL) ir liuminescencinėse lempose su išoriniais elektrodais (EEFL).

               RoHS direktyva ribojamas tam tikrų pavojingų medžiagų naudojimas elektros ir elektroninėje įrangoje (EEĮ), kaip nurodyta 4 straipsnyje. Šiuo metu apribojimai taikomi 10 direktyvos II priede išvardytų medžiagų: švinui, gyvsidabriui, kadmiui, šešiavalenčiam chromui, polibromintiems bifenilams (PBB) ir polibromintiems difenileteriams (PBDE), bis(2‑etilheksil)ftalatui (DEHP), butilbenzilftalatui (BBP), dibutilftalatui (DBP) ir diizobutilftalatui (DIBP). III ir IV prieduose išvardytos specialioms reikmėms skirtos EEĮ medžiagos ir komponentai, kuriems išimties tvarka netaikomi medžiagų apribojimai pagal 4 straipsnio 1 dalį.

               Direktyvos 5 straipsnyje numatytas IV ir IV priedų derinimas su mokslo ir technikos pažanga, kuris gali apimti išimčių suteikimą, atnaujinimą ir panaikinimą. Pagal 5 straipsnio 1 dalies a punktą išimtys turi būti įtraukiamos į III ir IV priedus, tik jei dėl to nesumažėja Reglamentu (EB) Nr. 1907/2006 (REACH)
                  2
                užtikrinama aplinkos ir sveikatos apsauga ir jei jos atitinka kurią nors iš toliau nurodytų sąlygų: i) medžiagos pašalinimas arba pakeitimas keičiant konstrukciją arba medžiagas ir komponentus tokiais, kuriems nereikia jokių II priede išvardytų medžiagų ar cheminių medžiagų, yra moksliškai ar techniškai neįmanomas; ii) nėra užtikrintas pakaitalų patikimumas; iii) visas neigiamas poveikis aplinkai, sveikatai ir vartotojų saugai dėl medžiagos pakeitimo greičiausiai yra didesnis nei jo bendra nauda aplinkai, sveikatai ir vartotojų saugai.

               Priimamuose sprendimuose dėl išimčių ir jų trukmės taip pat turi būti atsižvelgiama į pakaitalų buvimą ir pakeitimo socialinį bei ekonominį poveikį. Sprendimuose dėl jų galiojimo trukmės taip pat turi būti atsižvelgiama į bet kokį galimą poveikį inovacijoms. Jei tinkama, visiems išimčių poveikiams turi būti taikoma gyvavimo ciklo samprata.

               Direktyvos 5 straipsnio 1 dalies a punkte taip pat nustatyta, kad dėl specialioms reikmėms skirtų EEĮ medžiagų ir komponentų įtraukimo į III ir IV priedo sąrašus Komisija turi priimti atskirus deleguotuosius aktus. 5 straipsnio 3 dalyje ir V priede nustatyta su išimtimis susijusių paraiškų teikimo tvarka.

               2.KONSULTACIJOS PRIEŠ PRIIMANT AKTĄ

               Komisija gauna prašymus
                  3
                iš ekonominės veiklos vykdytojų suteikti arba atnaujinti išimtis pagal RoHS direktyvos 5 straipsnio 3 dalį ir V priedą.

               Pagal dabartinę III priedo 3 a – c išimtį galima naudoti gyvsidabrį specialiosios paskirties šaltojo katodo liuminescencinėse lempose (CCFL) ir liuminescencinėse lempose su išoriniais elektrodais (EEFL), jei kiekis neviršija (vienoje lempoje): 3.a, trumpose (≤ 500 mm) – 3,5 mg; 3.b, vidutinio ilgio (> 500 mm ir ≤ 1 500 mm) – 5 mg; 3.c, ilgose (> 1 500 mm) – 13 mg.

               2015 m. sausio mėn. Komisija gavo vieną paraišką dėl šios išimties atnaujinimo. Pareiškėjai iš esmės teigė, kad nėra pakaitalų reikmėms, kurioms taikoma ši išimtis, lempų efektyvioji naudojimo trukmė yra labai ilga ir jas gali pakeisti tik gamintojai ar specialistai
                  4
               . Papildoma atnaujinimo paraiška buvo gauta iš tų pačių pareiškėjų 2020 m. sausio mėn. Pagal RoHS direktyvos reikalavimus (5 straipsnio 5 dalies antrą pastraipą) išimtis galioja tol, kol Komisija priima sprendimą dėl atnaujinimo paraiškos.

               Siekdama įvertinti tos išimties atnaujinimo paraišką, Komisija 2015 m. birželio mėn. pradėjo ir 2016 m. baigė tyrimą, skirtą reikiamam techniniam ir moksliniam vertinimui atlikti
                  5
               , įskaitant aštuonių savaičių internetines konsultacijas su suinteresuotosiomis šalimis
                  6
               . Papildydama tą tyrimą, kuriame buvo vertinami išsamūs techniniai ir moksliniai duomenys bei gauti pranešimai, kaip dokumentuota tyrimo ataskaitoje, Komisija atliko du papildomus tyrimus ar atnaujinimus, pakviesdama dalyvauti suinteresuotąsias šalis. 2019 m. paskelbtame tyrime
                  7
                daugiausia dėmesio buvo skiriama socialiniam ir ekonominiam vertinimui bei pakaitalų buvimui, o naujais skaičiais ir modeliavimu pagrįstas atnaujinimas buvo atliktas 2020 m.
                  8
                Paskelbtos galutinės tyrimo bei socialinio ir ekonominio vertinimo ataskaitos
                  9
               ; suinteresuotosios šalys buvo informuotos.

               2016 m. rugsėjo 1 d., 2018 m. spalio 29 d. ir 2019 m. spalio 21 d. ekspertų posėdžiuose Komisija konsultavosi su valstybių narių ekspertų grupe dėl deleguotųjų teisės aktų pagal RoHS direktyvą, kad turėtų valstybių narių nuomonę dėl numatytos veiksmų eigos kartu su įvertinimų išvadomis. Ji atliko visus būtinus procedūrinius veiksmus susijusius su medžiagų apribojimo išimtimis pagal 5 straipsnio 3–7 dalis.
                  10
                Tarybai ir Europos Parlamentui apie visus veiksmus pranešta.

               Galutiniame pagalbiniame tyrime nurodyta, kad yra gyvsidabrio neturinčių pakaitalų šviesos diodų lempų (LED) pavidalu ir kad jie naudojami kaip apšvietimo šaltiniai naujoje į rinką teikiamoje įrangoje. Tačiau jame daroma išvada, kad LED lempų neįmanoma naudoti kaip pakaitalo remontuojant EEĮ, iš pradžių suprojektuotai su CCFL arba EEFL šviesos šaltiniais. Todėl pastariesiems turėtų būti atnaujinta išimtis.

               Apibendrinant mokslinius ir techninius vertinimus, įskaitant konsultacijas su suinteresuotosiomis šalimis, nustatyta, kad:

               –3.a–3.c išimtys vis dar atitinka išimties kriterijus, nes LED lempų neįmanoma naudoti kaip pakaitalo remontuojant EEĮ, iš pradžių suprojektuotai su CCFL arba EEFL šviesos šaltiniais, ir

               –dėl labai didelės CCFL ar EEFL naudojimo trukmės pagrindžiamas išimties atnaujinimas dar 3 metams.

               Atliekant vertinimą taip pat nustatyta, kad dėl atnaujinimo nesumažėtų REACH reglamentu užtikrinama aplinkos ir sveikatos apsauga (pagal direktyvos 5 straipsnį).

               Pagal Geresnio reglamentavimo gaires deleguotosios direktyvos projektas keturias savaites buvo skelbiamas Geresnio reglamentavimo portale siekiant gauti visuomenės atsiliepimų. Per konsultacijas dėl akto projekto gauta dešimt atsiliepimų. Remiantis gautomis visuomenės narių pastabomis patikslinta išimties formuluotė. Akto projektas buvo dar patikslintas vietoj penkerių metų galiojimo laikotarpio nustatant trejų metų galiojimo laikotarpį, nes per konsultacijas pateikta informacijos, kad per pastaruosius kelerius metus po 2016 m. įvertinimo atsirado daugiau pakaitalų. Be to, trejų metų galiojimo laikotarpis atitinka RoHS direktyvos IV priede nurodytos panašios 35 išimties, kuri taip pat susijusi su šaltojo katodo liuminescencinėmis lempomis, galiojimo pabaigos data. Trejų metų galiojimo laikotarpis taip pat dera su ekologinio projektavimo reikalavimais, nes daug lempų, kurioms pagal RoHS direktyvą taikoma ši išimtis, nuo 2021 m. rugsėjo mėn. dar neatitiks energijos reikalavimų, nustatytų ekologinio projektavimo reglamentais 2019/2020
                  11
                ir 2019/2021
                  12
               .

               3.DELEGUOTOJO AKTO TEISINIAI ASPEKTAI

               Deleguotąja direktyva atnaujinama į RoHS direktyvos 2011/65/ES III priedą įtrauktos 3.a–c išimtys dėl gyvsidabrio naudojimo nurodytoms reikmėms.

               Komisijos vertinime, pagrįstame papildomais tyrimais ir konsultacijomis, daroma išvada, kad prašymas suteikti išimtį atitinka bent vieną iš RoHS direktyvos 5 straipsnio 1 dalies a punkto kriterijų, kuris pagrindžia išimties pratęsimą: gyvsidabrio negalima patikimai pakeisti lempų kategorijoms, kurioms taikoma ši išimtis.

               Taigi išimties sąlygos yra įvykdytos, o 3 išimties a–c įrašai turi būti atnaujinti.

               Šios išimties galiojimo pabaigos datos nustatomos pagal 5 straipsnio 2 dalies pirmą pastraipą. Atliekant vertinimą prieita prie išvados, kad pakaitalų kūrimo padėtis pagrindžia išimties atnaujinimą 3 metų laikotarpiui. Nemanoma, kad tai darytų neigiamą poveikį inovacijoms.

               Teisinė priemonė yra deleguotoji direktyva, kaip numatyta Direktyvoje 2011/65/ES, visų pirma siekiant atitikti jos 5 straipsnio 1 dalies a punkte nustatytus reikalavimus.

               Deleguotosios direktyvos tikslas – prisidėti prie žmonių sveikatos ir aplinkos apsaugos ir priderinti nuostatas dėl elektros ir elektroninės įrangos vidaus rinkos veikimo, kad šiaip jau uždraustas medžiagas būtų leidžiama naudoti specialioms reikmėms pagal RoHS nuostatas ir sąlygas bei laikantis joje nustatytos III ir IV priedų derinimo prie mokslo ir technikos pažangos tvarkos.

               Deleguotoji direktyva ES biudžetui poveikio neturi.

               KOMISIJOS DELEGUOTOJI DIREKTYVA (ES) .../…

               2021 12 13

               kuria, derinant prie mokslo ir technikos pažangos, dėl išimties naudoti gyvsidabrį specialiosios paskirties šaltojo katodo liuminescencinėse lempose ir liuminescencinėse lempose su išoriniais elektrodais iš dalies keičiamas Europos Parlamento ir Tarybos direktyvos 2011/65/ES III priedas

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo
                  13
               , ypač į jos 5 straipsnio 1 dalies a punktą,

               kadangi:

               (1)Direktyva 2011/65/ES iš valstybių narių reikalaujama užtikrinti, kad rinkai teikiamoje elektros ir elektroninėje įrangoje nebūtų tos direktyvos II priede išvardytų pavojingų cheminių medžiagų. Tas apribojimas netaikomas tam tikroms tos direktyvos III priede išvardytoms reikmėms, kurioms nustatyta išimtis;

               (2)elektros ir elektroninės įrangos kategorijos, kurioms taikoma Direktyva 2011/65/ES, išvardytos tos direktyvos I priede;

               (3)gyvsidabris yra į Direktyvos 2011/65/ES II priedo sąrašą įtraukta ribojama cheminė medžiaga;

               (4)Sprendimu 2010/571/ES
                  14
                Komisija, be kitų dalykų, suteikė išimtį naudoti gyvsidabrį specialiosios paskirties šaltojo katodo liuminescencinėse lempose ir liuminescencinėse lempose su išoriniais elektrodais (toliau – išimtis), kuri dabar yra įtraukta į Direktyvos 2011/65/ES III priedo sąrašą kaip 3.a, 3.b ir 3.c išimtys. Pagal tos direktyvos 5 straipsnio 2 dalies antros pastraipos a punktą išimties galiojimas turėjo baigtis 2016 m. liepos 21 d.;

               (5)išimtis apima nevienalytę skirtingų formų, technologijų, reikmių ir paskirties lempų grupę. Gyvsidabris naudojamas išlydžio vamzdyje ir yra būtinas elektros energijai paversti šviesa;

               (6)2015 m. sausio 15 d., t. y. per Direktyvos 2011/65/ES 5 straipsnio 5 dalyje nustatytą terminą, Komisija gavo paraišką dėl išimties atnaujinimo (toliau – atnaujinimo paraiška), po kurios 2020 m. sausio mėn. tie patys pareiškėjai pateikė papildoma atnaujinimo paraišką. Pagal Direktyvos 2011/65/ES 5 straipsnio 5 dalį išimtis galioja tol, kol priimamas sprendimas dėl atnaujinimo prašymo;

               (7)atliekant atnaujinimo paraiškos vertinimą, kuriame buvo atsižvelgta į pakaitalų buvimą ir pakeitimo socialinį bei ekonominį poveikį, padaryta išvada, kad susijusioms reikmėms naudojamo gyvsidabrio pakeitimas ar pašalinimas šiuo metu yra techniškai neįmanomas. Tačiau tame vertinime pažymėta, kad yra gyvsidabrio neturinčių pakaitalų šviesos diodų lempų (LED) pavidalu ir kad jie naudojami kaip apšvietimo šaltiniai naujoje į rinką teikiamoje įrangoje. Atliekant vertinimą buvo konsultuotasi su suinteresuotosiomis šalimis pagal Direktyvos 2011/65/ES 5 straipsnio 7 dalį. Per šias konsultacijas gautos pastabos buvo viešai paskelbtos tam skirtoje interneto svetainėje;

               (8)išimtis suderinama su Europos Parlamento ir Tarybos reglamentu (EB) Nr. 1907/2006
                  15
                ir dėl to nesumažėja juo užtikrinama aplinkos ir sveikatos apsauga;

               (9)daugeliui reikmių skirtos šaltojo katodo liuminescencinės lempos ir liuminescencinės lempos su išoriniais elektrodais pakeistos pakaitalais be gyvsidabrio, bet kai kurioms reikmėms tokių lempų vis dar reikia, kad būtų užtikrintas jų funkcionalumas ir išvengta pirmalaikio elektros ir elektroninės įrangos atliekų susidarymo.

               (10)todėl tikslinga suteikti atnaujintą išimtį trejų metų laikotarpiui pagal Direktyvos 2011/65/ES 5 straipsnio 2 dalies pirmą pastraipą tik toms elektros ir elektroninėje įrangoje naudojamoms lempoms, kurios buvo pateiktos rinkai prieš priimant šią direktyvą. Remiantis Direktyvos 2011/65/ES 5 straipsnio 2 dalies pirma pastraipa mažai tikėtina, kad išimties galiojimo trukmė turėtų neigiamą poveikį inovacijoms;

               (11)todėl Direktyva 2011/65/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2011/65/ES III priedas iš dalies keičiamas pagal šios direktyvos priedą.

               2 straipsnis

               1.Valstybės narės ne vėliau kaip [paskutinė šešto mėnesio po šios direktyvos įsigaliojimo diena] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Tas nuostatas jos taiko nuo [paskutinė šešto mėnesio po šios direktyvos įsigaliojimo diena + 1 diena].

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2021 12 13

                     Komisijos vardu

                     Pirmininkė
                     Ursula VON DER LEYEN

                     (1)

                        2011 m. birželio 8 d. Europos Parlamento ir Tarybos direktyva 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (OL L 174, 2011 7 1, p. 88).

                     (2)

                        OL L 396, 2006 12 30, p. 1.

                     (3)

                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_3__ac_/
                     3a_3b_3c_LE_RoHS_Exemption_Req__Final.pdf

                     (5)

                        Galutinė tyrimo ataskaita pateikta adresu:
                  https://op.europa.eu/lt/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Konsultacijų laikotarpis: nuo 2015 m. rugpjūčio 21 d. iki spalio 16 d.;
                  http://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_ 20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , nuo 92 puslapio.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Būtinų administracinių veiksmų sąrašą galima rasti
                  Komisijos interneto svetainėje
                  . Su kiekvieno deleguotojo akto projekto esamu procedūros etapu galima susipažinti Tarpinstituciniame deleguotųjų aktų registre, adresu
                  https://webgate.ec.europa.eu/regdel/#/home
                  .

                     (11)

                        2019 m. spalio 1 d. Komisijos reglamentas (ES) 2019/2020, kuriuo pagal Europos Parlamento ir Tarybos direktyvą 2009/125/EB nustatomi šviesos šaltinių ir atskirų valdymo įtaisų ekologinio projektavimo reikalavimai (OL L 315, 2019 12 5, p. 209–240).

                     (12)

                        2019 m. spalio 1 d. Komisijos reglamentas (ES) 2019/2021, kuriuo pagal Europos Parlamento ir Tarybos direktyvą 2009/125/EB nustatomi elektroninių vaizduoklių ekologinio projektavimo reikalavimai (OL L 315, 2019 12 5, p. 241–266).

                     (13)

                        OL L 174, 2011 7 1, p. 88.

                     (14)

                        2010 m. rugsėjo 24 d. Komisijos sprendimas 2010/571/ES, kuriuo iš dalies keičiamas Europos Parlamento ir Tarybos direktyvos 2002/95/EB priedas dėl švino, gyvsidabrio, kadmio, šešiavalenčio chromo, polibromintų bifenilų ir polibromintų difenileterių naudojimo išimčių siekiant jį suderinti su mokslo ir technikos pažanga (OL L 251, 2010 9 25, p. 28).

                     (15)

                        2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).

    ---documentbreak---

               PRIEDAS

               Direktyvos 2011/65/ES III priedo 3.a, 3.b ir 3.c įrašai pakeičiami taip:

                        Išimtis

                        Taikymo apimtis ir datos

                        ʻ3

                        Gyvsidabrio kiekis specialiosios paskirties šaltojo katodo liuminescencinėse lempose ir liuminescencinėse lempose su išoriniais elektrodais (angl. CCFL ir EEFL), naudojamose EEĮ, pateiktoje rinkai iki [LB: deleguotosios direktyvos paskelbimo Oficialiajame leidinyje diena], (vienoje lempoje) ne didesnis kaip:

                        3.a

                        Trumpose (≤ 500 mm) – 3,5 mg

                        Baigia galioti [LB: 3 metai nuo deleguotosios direktyvos paskelbimo Oficialiajame leidinyje dienos]

                        3.b

                        Vidutinio ilgio (> 500 mm, bet ≤ 1500 mm) – 5 mg

                        Baigia galioti [LB: 3 metai nuo deleguotosios direktyvos paskelbimo Oficialiajame leidinyje dienos]

                        3.c

                        Ilgose (> 500 mm) – 13 mg

                        Baigia galioti [LB: 3 metai nuo deleguotosios direktyvos paskelbimo Oficialiajame leidinyje dienos]“


title: KOMISIJOS DELEGUOTOJI DIREKTYVA (ES) .../ kuria, derinant prie mokslo ir technikos pažangos, dėl išimties naudoti gyvsidabrį bendrojo apšvietimo viencokolėse (kompaktinėse) liuminescencinėse < 30 W lempose, kurių naudojimo trukmė 20 000 h arba ilgesnė, iš dalies keičiamas Europos Parlamento ir Tarybos direktyvos 2011/65/ES III priedas

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Šia Komisijos deleguotąja direktyva, derinant prie technikos ir mokslo pažangos, iš dalies keičiamas Europos Parlamento ir Tarybos direktyvos 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (nauja redakcija)
                  1
                (RoHS direktyva) III priedas. Pakeitimas susijęs su nurodytomis reikmėmis, turinčiomis gyvsidabrio viencokolėse (kompaktinėse) bendrojo apšvietimo, < 30 W liuminescencinėse lempose, kurių naudojimo trukmė 20 000 h arba ilgesnė.

               RoHS direktyva ribojamas tam tikrų pavojingų medžiagų naudojimas elektros ir elektroninėje įrangoje (EEĮ), kaip nurodyta 4 straipsnyje. Šiuo metu apribojimai taikomi dešimčiai direktyvos II priede išvardytų medžiagų: švinui, gyvsidabriui, kadmiui, šešiavalenčiam chromui, polibromintiems bifenilams (PBB) ir polibromintiems difenileteriams (PBDE), bis(2‑etilheksil)ftalatui (DEHP), butilbenzilftalatui (BBP), dibutilftalatui (DBP) ir diizobutilftalatui (DIBP). III ir IV prieduose išvardytos specialioms reikmėms skirtos elektros ir elektroninės įrangos (EEĮ) medžiagos ir komponentai, kuriems išimties tvarka netaikomas 4 straipsnio 1 dalyje nustatytas medžiagų naudojimo apribojimas.

               Direktyvos 5 straipsnyje numatytas III ir IV priedų derinimas su mokslo ir technikos pažanga, kuris gali apimti išimčių suteikimą, atnaujinimą arba panaikinimą. Pagal 5 straipsnio 1 dalies a punktą išimtys turi būti įtraukiamos į III ir IV priedus, tik jei dėl to nesumažėja Reglamentu (EB) Nr. 1907/2006 (REACH)
                  2
                užtikrinama aplinkos ir sveikatos apsauga ir jei jos atitinka kurią nors iš toliau nurodytų sąlygų: i) medžiagos pašalinimas arba pakeitimas keičiant konstrukciją arba medžiagas ir komponentus tokiais, kuriems nereikia jokių II priede išvardytų medžiagų ar cheminių medžiagų, yra moksliškai ar techniškai neįmanomas; ii) nėra užtikrintas pakaitalų patikimumas; iii) bendras neigiamas poveikis aplinkai, sveikatai ir vartotojų saugai dėl medžiagos pakeitimo galėtų būti didesnis nei jo bendra nauda aplinkai, sveikatai ir vartotojų saugai.

               Priimamuose sprendimuose dėl išimčių ir jų trukmės taip pat turi būti atsižvelgiama į pakaitalų buvimą ir pakeitimo socialinį bei ekonominį poveikį. Sprendimuose dėl išimčių galiojimo trukmės turi būti atsižvelgiama į bet kokį galimą poveikį inovacijoms. Jei tinkama, visiems išimčių poveikiams turi būti taikoma gyvavimo ciklo samprata.

               5 straipsnio 1 dalies a punkte taip pat nurodoma, kad dėl specialioms reikmėms skirtų EEĮ medžiagų ir komponentų įtraukimo į III ir IV priedo sąrašus arba, jei tinkama, išbraukimo iš jų Komisija turi priimti atskirus deleguotuosius aktus. 5 straipsnio 3 dalyje ir V priede aprašyta su išimtimis susijusių paraiškų teikimo tvarka.

               2.KONSULTACIJOS PRIEŠ PRIIMANT AKTĄ

               Komisija gauna prašymus
                  3
                iš ekonominės veiklos vykdytojų suteikti arba atnaujinti išimtis pagal RoHS direktyvos 5 straipsnio 3 dalį ir V priedą.

               Pagal dabartinę III priedo 1.g išimtį galima naudoti gyvsidabrį viencokolėse (kompaktinėse) liuminescencinėse lempose, neviršijant šių verčių (viename degiklyje): 1.g
                     Bendrojo apšvietimo, < 30 W, kurių naudojimo trukmė 20 000 h arba ilgesnė – 3,5 mg.

               2016 m. birželio 28 d. Komisija gavo vieną paraišką atnaujinti šią išimtį, kurią 2020 m. sausio 17 d. tas pats pareiškėjas atnaujino, pateikdamas papildomą informaciją. Pareiškėjas iš esmės teigė, kad nebuvo gyvsidabrio neturinčių pakaitalų.
                  4
                Pagal RoHS (5 straipsnio 5 dalies antros pastraipos) reikalavimus išimtis galioja tol, kol Komisija priims sprendimą dėl išimties atnaujinimo paraiškos.

               Siekdama įvertinti tos išimties atnaujinimo paraišką, Komisija 2017 m. birželio mėn. pradėjo ir 2018 m. baigė tyrimą, skirtą reikiamam techniniam ir moksliniam vertinimui atlikti
                  5
               , įskaitant aštuonių savaičių internetines konsultacijas su suinteresuotosiomis šalimis. Konsultacijų metu buvo gautas vienas pranešimas, o vėliau vyko tyrimo ataskaitoje dokumentuoti mainai. Tyrime pateikta išsami informacija apie pakaitalų buvimą, įskaitant 2020 m. įverčius.

               2018 m. spalio 29 d. ekspertų posėdyje Komisija konsultavosi su valstybių narių ekspertų grupe dėl deleguotųjų teisės aktų pagal RoHS direktyvą ir gavo jų nuomonę dėl pasiūlytos veiksmų eigos. Ji atliko visus būtinus procedūrinius veiksmus susijusius su medžiagų apribojimo išimtimis pagal 5 straipsnio 3–7 dalis
                  6
               . Tarybai ir Europos Parlamentui apie visus veiksmus pranešta.

               Pagalbiniame tyrime pažymėta, kad:

               ·lempų kategorijoms, kurioms taikoma ši išimtis, yra gyvsidabrio neturinčių patikimų šviesos diodų (LED) alternatyvų;

               ·atsižvelgiant į poveikio aplinkai, sveikatai ir vartotojų saugai duomenis, aptariamoms reikmėms naudojamas gyvsidabris dėl pakeitimo nebūtų teikiamas rinkai ir sumažėtų apšvietimui sunaudojama energija;

               ·atsižvelgiant į socialinį ir ekonominį pakeitimo poveikį, manoma, kad įvertintos išlaidos būtų tik paankstintos palyginti su išlaidomis, kurios numanomos dėl jau vykstančio natūralaus laipsniško atsisakymo, ir jos nebūtų suvokiamos kaip papildomos išlaidos, atsirandančios dėl priverstinio laipsniško atsisakymo.

               Apibendrinant mokslinius ir techninius vertinimus, įskaitant konsultacijas su suinteresuotosiomis šalimis, išsamiai nustatyta, kad 1.g išimtis neatitinka jokio išimties kriterijaus.

               Pagal Geresnio reglamentavimo gaires deleguotosios direktyvos projektas keturias savaites buvo skelbiamas Geresnio reglamentavimo portale siekiant gauti visuomenės atsiliepimų. Per konsultacijas dėl akto projekto gauta 13 visuomenės narių atsiliepimų. Iškelti klausimai buvo apsvarstyti ir nuspręsta, kad projekto pakeitimai nebūtini.

               3.DELEGUOTOJO AKTO TEISINIAI ASPEKTAI

               Deleguotąja direktyva panaikinama į Direktyvos 2011/65/ES III priedą įtraukta 1.g išimtis dėl gyvsidabrio naudojimo specialioms reikmėms.

               Komisijos atliktame prašymo suteikti išimtį vertinime, pagrįstame papildomais tyrimais ir konsultacijomis, daroma išvada, kad prašymas suteikti išimtį neatitinka jokio iš 5 straipsnio 1 dalies a punkte nustatytų kriterijų, kurie pagrįstų išimties pratęsimą. Gyvsidabrio pakeitimas patikimais pakaitalais su šia išimtimi susijusioms lempų kategorijoms yra moksliškai ir techniškai įmanomas ir pateikiami įrodymai, kad bendras pakeitimo poveikis aplinkos, sveikatos ir vartotojų saugos aspektų požiūriu yra gerokai didesnis už bet kokį neigiamą poveikį.

               Taigi išimties suteikimo sąlygos nebevykdomos ir 1.g išimtis turi būti išbraukta pagal 5 straipsnio 1 dalies b punktą.

               Šios išimties galiojimo trukmės pabaiga turi būti nustatyta atsižvelgiant į RoHS direktyvos 5 straipsnio 6 dalį, pagal kurią išimties panaikinimo atveju ji nustoja galioti ne anksčiau kaip po 12 mėnesių ir ne vėliau kaip po 18 mėnesių nuo to sprendimo priėmimo dienos.

               Nustatant galiojimo pabaigos datą, turi būti atsižvelgta į tai, kad lempų tipų
                  7
               , kuriems taikoma ši išimtis, nedidelei daliai taikomi Komisijos reglamento (ES) 2019/2020, kuriuo nustatomi šviesos šaltinių ir atskirų valdymo įtaisų ekologinio projektavimo reikalavimai, II priede nustatyti kriterijai, kurie taikomi nuo 2021 m. rugsėjo 1 d. Vykdant šiuos reikalavimus atitinkamos lempos neturi būti pateikiamos rinkai nuo tos datos. Tai taip pat suderinama su Komisijos vertinimu pagal RoHS direktyvą, įskaitant socialinę ir ekonominę analizę, kuriame padaryta išvada, kad lempų tipams, kuriems taikoma išimtis, jau yra pakankamai daug gyvsidabrio neturinčių patikimų pakaitalų ir kad gyvsidabrio pakeitimas šiose lempose yra moksliškai ir techniškai įmanomas. Tačiau kalbant apie visą išimties įrašą pagal RoHS direktyvą, reikia atsižvelgti į tai, kad didžiajai daugumai lempų, kurioms taikoma ši išimtis, būtent kompaktinėms liuminescencinėms lempoms be integruoto valdymo įtaiso, netaikomi pirmiau nurodyto Ekologinio projektavimo reglamento kriterijai. Taigi ilgiausias galimas galiojimo laikotarpis nutraukimo atveju – 18 mėnesių nuo sprendimo priėmimo – turi būti nustatomas priklausomai nuo konkrečios su šia didesne dalimi lempų, kurioms taikoma išimtis, susijusios padėties, nes būtina atsižvelgti į su šiomis lempomis susijusias aplinkybes, ir turi būti išvengta nereikalingų didelių socialinių bei ekonominių išlaidų su pakeitimu susijusiems rinkos dalyviams, ypač dėl lempų, kurioms reikalingas sudėtingesnis pakeitimas.

               Teisinė priemonė yra deleguotoji direktyva, kuri atitinka įgalinamąjį teisės aktą – Direktyvą 2011/65/ES, visų pirma jos 5 straipsnio 1 dalyje ir 20 straipsnyje nurodytą delegavimą.

               Deleguotosios direktyvos tikslas – prisidėti prie žmonių sveikatos ir aplinkos apsaugos ir priderinti nuostatas dėl elektros ir elektroninės įrangos vidaus rinkos veikimo, panaikinant suteiktą išimtį naudoti šiaip jau uždraustas medžiagas specialioms reikmėms pagal RoHS direktyvos nuostatas ir sąlygas bei laikantis III ir IV priedų derinimo prie mokslo ir technikos pažangos nustatytos tvarkos.

               Deleguotoji direktyva ES biudžetui poveikio neturi.

               KOMISIJOS DELEGUOTOJI DIREKTYVA (ES) .../…

               2021 12 13

               kuria, derinant prie mokslo ir technikos pažangos, dėl išimties naudoti gyvsidabrį bendrojo apšvietimo viencokolėse (kompaktinėse) liuminescencinėse < 30 W lempose, kurių naudojimo trukmė 20 000 h arba ilgesnė, iš dalies keičiamas Europos Parlamento ir Tarybos direktyvos 2011/65/ES III priedas

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo
                  8
               , ypač į jos 5 straipsnio 1 dalies b punktą,

               kadangi:

               (1)Direktyva 2011/65/ES iš valstybių narių reikalaujama užtikrinti, kad rinkai teikiamoje elektros ir elektroninėje įrangoje nebūtų tos direktyvos II priede išvardytų pavojingų medžiagų. Tas apribojimas netaikomas tam tikroms direktyvos III priede išvardytoms reikmėms, kurioms nustatyta išimtis;

               (2)elektros ir elektroninės įrangos kategorijos, kurioms taikoma Direktyva 2011/65/ES, išvardytos tos direktyvos I priede;

               (3)gyvsidabris yra Direktyvos 2011/65/ES II priede nurodyta ribojama medžiaga;

               (4)Deleguotąja direktyva 2014/14/ES
                  9
                Komisija suteikė išimtį naudoti ne daugiau kaip 3,5 mg gyvsidabrio bendrojo apšvietimo viencokolėse (kompaktinėse) < 30 W liuminescencinėse lempose, kurių naudojimo trukmė 20 000 h arba ilgesnė (toliau – išimtis), kuri dabar įtraukta į Direktyvos 2011/65/ES III priedą kaip 1.g išimtis. Pagal Direktyvos 2014/14/ES priedą galiojimas turėjo baigtis 2017 m. gruodžio 31 d.;

               (5)gyvsidabris naudojamas viencokolėse (kompaktinėse) liuminescencinėse lempose ultravioletinei šviesai gauti, kuri dėl sąveikos su fluorescencine danga ant lempos kolbos virsta regimąja šviesa;

               (6)2016 m. birželio 28 d., t. y. per Direktyvos 2011/65/ES 5 straipsnio 5 dalyje nustatytą laiką, Komisija gavo paraišką dėl išimties atnaujinimo (toliau – atnaujinimo paraiška), kuri buvo pataisyta 2020 m. sausio 17 d. pateikiant atnaujintą paraišką. Pagal Direktyvos 2011/65/ES 5 straipsnio 5 dalį išimtis galioja tol, kol priimamas sprendimas dėl atnaujinimo paraiškos;

               (7)atliekant atnaujinimo paraiškos vertinimą, kuriame buvo atsižvelgta į pakaitalų buvimą ir pakeitimo socialinį bei ekonominį poveikį, padaryta išvada, kad lempų tipams, kuriems taikoma išimtis, jau yra pakankamai patikimų pakaitalų be gyvsidabrio ir kad pakeitimas yra moksliškai ir techniškai įmanomas. Be to, atliekant vertinimą buvo padaryta išvada, kad pakeitimo nauda aiškiai persvers bet kokį neigiamą poveikį. Atliekant vertinimą buvo konsultuotasi su suinteresuotosiomis šalimis pagal Direktyvos 2011/65/ES 5 straipsnio 7 dalį. Per šias konsultacijas gautos pastabos buvo viešai paskelbtos tam skirtoje interneto svetainėje;

               (8)nebevykdomos Direktyvos 2011/65/ES 5 straipsnio 1 dalies a punkte nustatytos sąlygos, išimtis turėtų būti panaikinta;

               (9)šios išimties galiojimo pabaigos data turėtų būti nustatyta pagal Direktyvos 2011/65/ES 5 straipsnio 6 dalį. Nors nedidelei lempų tipų
                  10
               , kuriems taikoma ši išimtis, daliai galioja Komisijos reglamento (ES) 2019/2020 II priede
                  11
                nustatyti ekologinio projektavimo kriterijai, taikomi nuo 2021 m. rugsėjo 1 d., ir tos lempos daugiau nebus pateikiamos rinkai, didesnei daliai lempų, kurioms taikoma dabartinė išimtis, pirmiau nurodyto Ekologinio projektavimo reglamento kriterijai neturi įtakos. Todėl siekiant išvengti nereikalingų didelių socialinių ir ekonominių išlaidų su pastarosios kategorijos pakeitimu susijusiems rinkos dalyviams, reikėtų nustatyti vėliausią galimą 18 mėnesių nuo sprendimo priėmimo dienos galiojimo pabaigos datą;

               (10)todėl Direktyva 2011/65/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2011/65/ES III priedas iš dalies keičiamas pagal šios direktyvos priedą.

               2 straipsnis

               1.Valstybės narės ne vėliau kaip [paskutinė šešto mėnesio po šios direktyvos įsigaliojimo diena] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Tas nuostatas jos taiko nuo [paskutinė šešto mėnesio po šios direktyvos įsigaliojimo diena + 1 diena].

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2021 12 13

                     Komisijos vardu

                     Pirmininkė
                     Ursula VON DER LEYEN

                     (1)

                        OL L 174, 2011 7 1, p. 88.

                     (2)

                        OL L 396, 2006 12 30, p. 1.

                     (3)

                        Sąrašas pateikiamas adresu:
                  http://ec.europa.eu/environment/waste/rohs_eee/adaptation_en.htm
                  .

                     (4)

                        Paskelbta adresu:
                  https://rohs.exemptions.oeko.info/fileadmin/user_upload/RoHS_pack_13/Annex_1g/1g LE_RoHS_Exemption_Req_Final.pdf
                  .

                     (5)

                        Galutinė tyrimo ataskaita pateikta adresu
                  https://op.europa.eu/lt/publication-detail/-/publication/4ae54b9e-e070-11e8-b690-01aa75ed71a1/language-lt/format-PDF/source-84895526
                  .

                     (6)

                        Būtinų administracinių veiksmų sąrašą galima rasti
                  Komisijos interneto svetainėje
                  . Su kiekvieno deleguotojo akto projekto esamu procedūros etapu galima susipažinti Tarpinstituciniame deleguotųjų aktų registre, adresu
                  https://webgate.ec.europa.eu/regdel/#/home
                  .

                     (7)

                        Įtraukti gaminiai taip pat reglamentuojami 2019 m. spalio 1 d. Komisijos reglamentu (ES) 2019/2020, kuriuo nustatomi šviesos šaltinių ir atskirų valdymo įtaisų ekologinio projektavimo reikalavimai, taikomu nuo 2021 m. rugsėjo 1 d. Kitaip nei Direktyva 2011/65/ES, ekologinio projektavimo teisės aktai netaiko apribojimų gaminiuose esančioms medžiagoms, tačiau nustato energijos vartojimo efektyvumo reikalavimus, kuriuos būtina atitikti, kad gaminius būtų galima pateikti rinkai. Kompaktinės liuminescencinės lempos (CFL) su integruotais valdymo įtaisais (CFLi) faktiškai nebus teikiamos rinkai nuo 2021 m. rugsėjo 1 d., nes jos neatitinka šių energijos vartojimo efektyvumo reikalavimų. Komisijos reglamente (ES) 2019/2020 gyvsidabrio kiekis nurodomas kaip svarbus šviesos šaltinio gyvavimo ciklo aplinkosauginis aspektas, tačiau patvirtinama, kad pavojingų medžiagų naudojimą šviesos šaltiniuose, įskaitant gyvsidabrį, reglamentuoja Direktyva 2011/65/ES.

                     (8)

                        OL L 174, 2011 7 1, p. 88.

                     (9)

                        2013 m. spalio 18 d. Komisijos deleguotoji direktyva 2014/14/ES, kuria, derinant prie technikos pažangos, iš dalies keičiamos Europos Parlamento ir Tarybos direktyvos 2011/65/ES III priedo nuostatos dėl išimties, kuria bendrojo apšvietimo reikmėms skirtose viencokolėse kompaktinėse liuminescencinėse lempose, kurių galia mažesnė kaip 30 W ir kurių naudojimo trukmė 20 000 h arba ilgesnė, leidžiama naudoti po 3,5 mg gyvsidabrio (OL L 4, 2014 1 9, p. 71).

                     (10)

                        CFL su integruotu valdymo įtaisu (CFLi) nuo 2021 m. rugsėjo 1 d. įtrauktos į Komisijos reglamento (ES) 2019/2020 II priedo 1 lentelės įrašą „Kiti nepaminėti šviesos šaltiniai, kuriems taikomas šis reglamentas“.

                     (11)

                        Kaip teigiama Komisijos reglamento (ES) 2019/2020 9 ir 10 konstatuojamosiose dalyse, tame reglamente neturi būti nustatyti jokie specialieji ekologinio projektavimo reikalavimai dėl gyvsidabrio kiekio;

    ---documentbreak---

               PRIEDAS

               Direktyvos 2011/65/ES III priedo 1.g įrašas pakeičiamas taip:

                        Išimtis

                        Taikymo apimtis ir datos

                        „1.g

                        Bendrojo apšvietimo < 30 W, kurių naudojimo trukmė 20 000 h arba ilgesnė – 3,5 mg

                        Baigia galioti [LB: 18 mėnesių nuo deleguotosios direktyvos paskelbimo Oficialiajame leidinyje dienos]“


title: KOMISIJOS DELEGUOTOJI DIREKTYVA (ES) .../ kuria, derinant prie mokslo ir technikos pažangos, dėl išimties naudoti gyvsidabrį kitose specialiosios paskirties išlydžio lempose iš dalies keičiamas Europos Parlamento ir Tarybos direktyvos 2011/65/ES III priedas

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Šia Komisijos deleguotąja direktyva, derinant prie technikos ir mokslo pažangos, iš dalies keičiamas Europos Parlamento ir Tarybos direktyvos 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (nauja redakcija)
                  1
                (RoHS direktyva) III priedas. Pakeitimas susijęs su šiuo metu taikoma 4.f išimtimi nurodytoms reikmėms, turinčioms gyvsidabrio kitose specialiosios paskirties išlydžio lempose.

               RoHS direktyva ribojamas tam tikrų pavojingų medžiagų naudojimas elektros ir elektroninėje įrangoje (EEĮ), kaip nurodyta 4 straipsnyje. Šiuo metu apribojimai taikomi dešimčiai RoHS direktyvos II priede išvardytų medžiagų: švinui, gyvsidabriui, kadmiui, šešiavalenčiam chromui, polibromintiems bifenilams (PBB) ir polibromintiems difenileteriams (PBDE), bis(2‑etilheksil)ftalatui (DEHP), butilbenzilftalatui (BBP), dibutilftalatui (DBP) ir diizobutilftalatui (DIBP). III ir IV prieduose išvardytos specialioms reikmėms skirtos EEĮ medžiagos ir komponentai, kuriems išimties tvarka netaikomi medžiagų apribojimai pagal 4 straipsnio 1 dalį.

               Direktyvos 5 straipsnyje numatytas III ir IV priedų derinimas su mokslo ir technikos pažanga, kuris gali apimti išimčių suteikimą, atnaujinimą arba panaikinimą. Pagal 5 straipsnio 1 dalies a punktą išimtys turi būti įtraukiamos į III ir IV priedus, tik jei dėl to nesumažėja Reglamentu (EB) Nr. 1907/2006 (REACH)
                  2
                užtikrinama aplinkos ir sveikatos apsauga ir jei jos atitinka kurią nors iš toliau nurodytų sąlygų: i) medžiagos pašalinimas arba pakeitimas keičiant konstrukciją arba medžiagas ir komponentus tokiais, kuriems nereikia jokių II priede išvardytų medžiagų ar cheminių medžiagų, yra moksliškai ar techniškai neįmanomas; ii) nėra užtikrintas pakaitalų patikimumas; iii) visas neigiamas poveikis aplinkai, sveikatai ir vartotojų saugai dėl medžiagos pakeitimo greičiausiai yra didesnis nei jo bendra nauda aplinkai, sveikatai ir vartotojų saugai.

               Priimamuose sprendimuose dėl išimčių ir jų trukmės taip pat turi būti atsižvelgiama į pakaitalų buvimą ir pakeitimo socialinį bei ekonominį poveikį. Sprendimuose dėl išimčių galiojimo trukmės turi būti atsižvelgiama į bet kokį galimą poveikį inovacijoms. Jei tinkama, visiems išimčių poveikiams turi būti taikoma gyvavimo ciklo samprata.

               5 straipsnio 1 dalies a punkte taip pat nustatyta, kad dėl specialioms reikmėms skirtų EEĮ medžiagų ir komponentų įtraukimo į III ir IV priedo sąrašus Komisija turi priimti atskirus deleguotuosius aktus. 5 straipsnio 3 dalyje ir V priede aprašyta su išimtimis susijusių paraiškų teikimo tvarka.

               2.KONSULTACIJOS PRIEŠ PRIIMANT AKTĄ

               Komisija gavo prašymus
                  3
                iš ekonominės veiklos vykdytojų suteikti arba atnaujinti išimtis pagal RoHS direktyvos 5 straipsnio 3 dalį ir V priedą.

               Pagal dabartinę III priedo 4.f išimtį galima naudoti gyvsidabrį kitose specialiosios paskirties išlydžio lempose, kurios nėra atskirai nurodytos šiame priede.

               2015 m. sausio mėn. Komisija gavo tris paraiškas dėl šios išimties atnaujinimo. Vienas pareiškėjas teigė, kad gyvsidabrio pakeitimas lempose, kurioms taikoma ši išimtis, yra moksliškai ir techniškai neįmanomas
                  4
               , o kiti du pareiškėjai savo prašymuose sutelkė dėmesį į specialias reikmes, pvz., didelio intensyvumo išlydžio lempas
                  5
                ir kietinimui ir (arba) polimerizacijai ir dezinfekcijai
                  6
                naudojamas lempas, pagrįsdami tuo pačiu moksliniu ir techniniu neįgyvendinamumu. Pagal RoHS direktyvos reikalavimus (5 straipsnio 5 dalies antrą pastraipą) išimtis galioja tol, kol Komisija priima sprendimą dėl atnaujinimo paraiškos.

               Siekdama įvertinti tos išimties atnaujinimo paraišką, Komisija 2015 m. birželio mėn. pradėjo ir 2016 m. baigė tyrimą, skirtą reikiamam techniniam ir moksliniam vertinimui atlikti
                  7
               , įskaitant aštuonių savaičių internetines konsultacijas su suinteresuotosiomis šalimis
                  8
               . Papildydama tą tyrimą, kuriame buvo įvertintas didelis gautų techninių ir mokslinių duomenų bei pranešimų kiekis, kaip dokumentuota tyrimo ataskaitoje, Komisija 2019 m.
                  9
                atnaujino 2016 m. tyrimą, kuriame daugiausia dėmesio skyrė socialiniam ir ekonominiam vertinimui bei su šia ir kitomis išimtimis susijusių pakaitalų buvimui. Buvo paskelbta galutinė tyrimo ataskaita
                  10
                ir informuotos suinteresuotosios šalys.

               2016 m. rugsėjo 1 d., 2018 m. spalio 29 d. ir 2019 m. spalio 21 d. ekspertų posėdžiuose Komisija konsultavosi su valstybių narių ekspertų grupe dėl deleguotųjų teisės aktų pagal RoHS direktyvą, kad sužinotų valstybių narių nuomonę dėl pasiūlymų pagal įvertinimų išvadas. Ji atliko visus būtinus procedūrinius veiksmus, susijusius su medžiagų apribojimo išimtimis pagal RoHS direktyvos 5 straipsnio 3–7 dalis
                  11
               . Apie visus atliktus veiksmus buvo pranešta Tarybai ir Europos Parlamentui.

               Pagalbiniame tyrime pažymėta, kad:

               ·ši išimtis apima daugybę įvairių reikmių, pavyzdžiui, įvairių tipų ultravioletines lempas (pvz., kietinimo lempas, fotochemijoje naudojamas lempas, polimerų kūrimą), projektorių lempas, sodininkystės lempas ir kt.;

               ·suprantama, kad gyvsidabrio nenaudojančių pakaitalų yra sistemos lygmeniu (skirtų naudoti naujų šviesos diodų (LED) šviestuvuose), tačiau tokie pakaitalai turi įvairius apribojimus ir negali būti naudojami daugelyje esamų specialiosios paskirties išlydžio lempų tipų (komponentų pakeitimas);

               ·šiuo metu gyvsidabrio pakeitimas susijusioms reikmėms yra techniškai neįmanomas, todėl dabartinė išimtis turėtų būti atnaujinta. Tačiau, jei įmanoma, reikmės turėtų būti tiksliau nurodytos. Išimties daliai jau yra galimybė išsamiau nurodyti reikmes, kurioms gyvsidabrio pakeisti negalima. Tokioms reikmėms turėtų būti taikoma didžiausia išimties galiojimo trukmė. Ankstesnė išimties dėl „kitų specialiosios paskirties išlydžio lempų, nenurodytų šiame priede“ formuluotė vis dar būtina tiems naudojimo atvejams, kurių neapima speciali formuluotė, tačiau atsižvelgiant į išimties ribojimo ateityje perspektyvas, ji turėtų būti pratęsta trumpesniam nei ilgiausias galimas penkerių metų laikotarpis;

               ·apibendrinant mokslinius ir techninius vertinimus, įskaitant konsultacijas su suinteresuotosiomis šalimis, išsamiai nustatyta, kad pakeistos formuluotės 4.f išimtis vis dar atitinka išimties kriterijus, nes dar nėra patikimų pakaitalų. Vertinimo rezultatai taip pat parodė, kad dėl išimties atnaujinimo nesumažėtų REACH reglamentu užtikrinamas aplinkos ir sveikatos apsaugos lygis pagal Direktyvos 2011/65/ES 5 straipsnį.

               Pagal Geresnio reglamentavimo gaires deleguotosios direktyvos projektas keturias savaites buvo skelbiamas Geresnio reglamentavimo portale siekiant gauti visuomenės atsiliepimų. Per konsultacijas dėl akto projekto gauta 36 atsiliepimai. Iškelti klausimai buvo apsvarstyti ir akto projektas atitinkamai iš dalies pakeistas.

               3.DELEGUOTOJO AKTO TEISINIAI ASPEKTAI

               Deleguotąja direktyva atnaujinama į Direktyvos 2011/65/ES III priedą įtraukta 4.f išimtis dėl gyvsidabrio naudojimo nurodytoms reikmėms.

               Komisijos vertinime, pagrįstame papildomais tyrimais ir konsultacijomis, daroma išvada, kad prašymas suteikti išimtį atitinka bent vieną iš RoHS direktyvos 5 straipsnio 1 dalies a punkte nustatytų kriterijų, kuris pagrindžia išimties pratęsimą: gyvsidabrio negalima patikimai pakeisti lempų kategorijoms, kurioms taikoma ši išimtis.

               Taigi išimties sąlygos yra įvykdytos, o išimties 4.f įrašas turi būti atnaujintas. Atliekant vertinimą prieita prie išvados, kad išimčiai apriboti, atsižvelgiant į pakeitimo perspektyvas, dabartinė platesnė išimties dalis turėtų būti pratęsta trumpesniam trejų metų laikotarpiui (4.f-I įrašas).  Jei įmanoma, išimties taikymo sritis taip pat turėtų būti susiaurinta nurodytoms reikmėms taip:

               ·4.f-II: gyvsidabris didžiaslėgėse gyvsidabrio garų lempose, naudojamose projektoriuose, jei reikalingas ≥ 2000 ANSI liumenų šviesos srautas;

               ·4.f-III: gyvsidabris didžiaslėgėse natrio garų lempose, naudojamose sodininkystėje apšvietimui;

               ·4.f-IV: gyvsidabris lempose, skleidžiančiose ultravioletinės spektro dalies šviesą.

               Toks išimties taikymo srities susiaurinimas atitinka RoHS preambulės 19 konstatuojamojoje dalyje išreikštą požiūrį, kad turėtų būti ribojama išimčių taikymo sritis ir trukmė, siekiant palaipsniui atsisakyti pavojingų medžiagų EEĮ. Prireikus nurodytų reikmių sąrašas ateityje turėtų būti dar tikslinamas.

               Šios išimties galiojimo pabaigos datos nustatomos pagal 5 straipsnio 2 dalies pirmą pastraipą. Atliekant vertinimą padaryta išvada, kad pakaitalų kūrimo padėtis pagrindžia išimties dėl specialių reikmių atnaujinimą ilgiausiam galimam penkerių metų galiojimo laikotarpiui. Platesniam 4.f-I įrašui dėl „kitų šiame priede konkrečiai nenurodytos specialiosios paskirties išlydžio lempų“ turėtų būti nustatyta trejų metų galiojimo trukmė. Nemanoma, kad galiojimo laikotarpiai darytų neigiamą poveikį inovacijoms.

               Teisinė priemonė yra deleguotoji direktyva, kaip numatyta Direktyvoje 2011/65/ES, visų pirma siekiant atitikti jos 5 straipsnio 1 dalies a punkte nustatytus reikalavimus.

               Deleguotosios direktyvos tikslas – prisidėti prie žmonių sveikatos ir aplinkos apsaugos ir priderinti nuostatas dėl elektros ir elektroninės įrangos vidaus rinkos veikimo, kad šiaip jau uždraustas medžiagas būtų leidžiama naudoti specialioms reikmėms pagal RoHS nuostatas ir sąlygas bei laikantis III ir IV priedų derinimo prie mokslo ir technikos pažangos tvarkos.

               Deleguotoji direktyva ES biudžetui poveikio neturi.

               KOMISIJOS DELEGUOTOJI DIREKTYVA (ES) .../…

               2021 12 13

               kuria, derinant prie mokslo ir technikos pažangos, dėl išimties naudoti gyvsidabrį kitose specialiosios paskirties išlydžio lempose iš dalies keičiamas Europos Parlamento ir Tarybos direktyvos 2011/65/ES III priedas

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo
                  12
               , ypač į jos 5 straipsnio 1 dalies a punktą,

               kadangi:

               (1)Direktyva 2011/65/ES valstybių narių reikalaujama užtikrinti, kad rinkai teikiamoje elektros ir elektroninėje įrangoje nebūtų tos direktyvos II priede išvardytų pavojingų medžiagų. Tas apribojimas netaikomas tam tikroms tos direktyvos III priede išvardytoms reikmėms, kurioms nustatyta išimtis;

               (2)elektros ir elektroninės įrangos kategorijos, kurioms taikoma Direktyva 2011/65/ES, išvardytos tos direktyvos I priede;

               (3)gyvsidabris yra Direktyvos 2011/65/ES II priede nurodyta ribojama medžiaga;

               (4)Sprendimu 2010/571/ES
                  13
                Komisija, be kitų dalykų, suteikė išimtį naudoti gyvsidabrį kitose konkrečiai nenurodytos specialiosios paskirties išlydžio lempose (toliau – išimtis), kuri dabar yra įtraukta į Direktyvos 2011/65/ES III priedo sąrašą kaip 4.f išimtis. Pagal tos direktyvos 5 straipsnio 2 dalies antros pastraipos a punktą išimties galiojimas turėjo baigtis 2016 m. liepos 21 d.;

               (5)gyvsidabrio funkcija specialiosios paskirties dujų išlydžio lempose yra susijusi su šviesos generavimo procesu, kuriuo elektra paverčiama šviesa;

               (6)2015 m. sausio 15 d., t. y. per Direktyvos 2011/65/ES 5 straipsnio 5 dalyje nustatytą terminą, Komisija gavo kelias paraiškas dėl išimties atnaujinimo (toliau – atnaujinimo paraiška). Pagal Direktyvos 2011/65/ES 5 straipsnio 5 dalį išimtis galioja tol, kol priimamas sprendimas dėl atnaujinimo paraiškos;

               (7)atliekant atnaujinimo paraiškų vertinimą, kuriame buvo atsižvelgta į pakaitalų buvimą ir pakeitimo socialinį bei ekonominį poveikį, padaryta išvada, kad pagal išimtį naudojamo gyvsidabrio pakeitimas ar pašalinimas šiuo metu yra techniškai neįmanomas. Atsižvelgiant į tai, kad ateityje išimtis gali būti apribota dėl pakeitimo, ją vis dėlto tikslinga atnaujinti tik trejų metų laikotarpiui. Atliekant vertinimą taip pat prieita prie išvados, kad galima toliau nustatyti reikmes, kurios tinkamos išimčiai atnaujinti pagal Direktyvos 2011/65/ES 5 straipsnio 1 dalies a punkte nustatytus kriterijus dėl savo tam tikros funkcijos ir taikymo srities, būtent didžiaslėges gyvsidabrio garų lempas, naudojamas projektoriuose, apšvietimui sodininkystėje ir skleidžiančias ultravioletinės spektro dalies šviesą. Šioms specialioms reikmėms išimtis turėtų būti atnaujinta ne ilgesniam kaip penkerių metų laikotarpiui. Atliekant vertinimą buvo konsultuotasi su suinteresuotosiomis šalimis pagal Direktyvos 2011/65/ES 5 straipsnio 7 dalį. Per šias konsultacijas gautos pastabos buvo viešai paskelbtos tam skirtoje interneto svetainėje;

               (8)išimtis suderinama su Europos Parlamento ir Tarybos reglamentu (EB) Nr. 1907/2006
                  14
                ir dėl to nesumažėja juo užtikrinama aplinkos ir sveikatos apsauga;

               (9)atsižvelgiant į nuolatinių pastangų rasti patikimą pakaitalą rezultatus, mažai tikėtina, kad dėl išimties taikymo trukmės bus padarytas neigiamas poveikis inovacijoms;

               (10)todėl Direktyva 2011/65/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2011/65/ES III priedas iš dalies keičiamas pagal šios direktyvos priedą.

               2 straipsnis

               (1)Valstybės narės ne vėliau kaip [paskutinė šešto mėnesio po šios direktyvos įsigaliojimo diena] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Tas nuostatas jos taiko nuo [paskutinė šešto mėnesio po šios direktyvos įsigaliojimo diena + 1 diena].

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               (2)Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2021 12 13

                     Komisijos vardu

                     Pirmininkė
                     Ursula VON DER LEYEN

                     (1)

                        OL L 174, 2011 7 1, p. 88.

                     (2)

                        OL L 396, 2006 12 30, p. 1.

                     (3)

                        Sąrašas pateikiamas adresu:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/Lighting_
                  Europe /4f_LE_RoHS_Exemption_Req_Final.pdf
                   .

                     (5)

                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/Vske/4f_201412-09_RoHS_Application_VskE.pdf
                   .

                     (6)

                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/VDMA/4f_VDM A_excempt_req_4f_RoHS_16Jan14.pdf
                   .

                     (7)

                        Galutinė tyrimo ataskaita pateikta adresu:
                  https://op.europa.eu/lt/publication-detail/-/publication/a3fdcc8c-4273-11e6-af30-01aa75ed71a1
                  .

                     (8)

                        Konsultacijų laikotarpis: nuo 2015 m. rugpjūčio 21 d. iki 2015 m. spalio 16 d.,
                  http://rohs.exemptions.oeko.info
                  .

                     (9)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf
                  .

                     (10)

                     https://ec.europa.eu/environment/waste/rohs_eee/studies_rohs1_en.htm
                     .

                     (11)

                        Būtinų administracinių veiksmų sąrašą galima rasti
                  Komisijos interneto svetainėje
                  . Su kiekvieno deleguotojo akto projekto esamu procedūros etapu galima susipažinti Tarpinstituciniame deleguotųjų aktų registre, adresu
                  https://webgate.ec.europa.eu/regdel/#/home
                  .

                     (12)

                        OL L 174, 2011 7 1, p. 88.

                     (13)

                        2010 m. rugsėjo 24 d. Komisijos sprendimas 2010/571/ES, kuriuo iš dalies keičiamas Europos Parlamento ir Tarybos direktyvos 2002/95/EB priedas dėl švino, gyvsidabrio, kadmio, šešiavalenčio chromo, polibromintų bifenilų ir polibromintų difenileterių naudojimo išimčių siekiant jį suderinti su mokslo ir technikos pažanga (OL L 251, 2010 9 25, p. 28).

                     (14)

                        2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).

    ---documentbreak---

               PRIEDAS

               Direktyvos 2011/65/ES III priedo 4.f įrašas pakeičiamas taip:

                        Išimtis

                        Taikymo apimtis ir datos

                        „4.f-I

                        Gyvsidabris kitose šiame priede konkrečiai nenurodytos specialiosios paskirties išlydžio lempose

                        Baigia galioti [LB: 3 metai nuo deleguotosios direktyvos paskelbimo Oficialiajame leidinyje dienos]

                        4.f-II

                        Gyvsidabris didžiaslėgėse gyvsidabrio garų lempose, naudojamose projektoriuose, jei reikalingas ≥ 2000 ANSI liumenų šviesos srautas

                        Baigia galioti [LB: 5 metai nuo deleguotosios direktyvos paskelbimo Oficialiajame leidinyje dienos]

                        4.f-III

                        Gyvsidabris didžiaslėgėse natrio garų lempose, naudojamose sodininkystėje apšvietimui

                        Baigia galioti [LB: 5 metai nuo deleguotosios direktyvos paskelbimo Oficialiajame leidinyje dienos]

                        4.f-IV

                        Gyvsidabris lempose, skleidžiančiose ultravioletinės spektro dalies šviesą

                        Baigia galioti [LB: 5 metai nuo deleguotosios direktyvos paskelbimo Oficialiajame leidinyje dienos]“


title: KOMISIJOS DELEGUOTOJI DIREKTYVA (ES) .../ kuria, derinant prie mokslo ir technikos pažangos, dėl išimties naudoti gyvsidabrį specialiosios paskirties viencokolėse (kompaktinėse) liuminescencinėse lempose iš dalies keičiamas Europos Parlamento ir Tarybos direktyvos 2011/65/ES III priedas

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Šia Komisijos deleguotąja direktyva, derinant prie technikos ir mokslo pažangos, iš dalies keičiamas Europos Parlamento ir Tarybos direktyvos 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (nauja redakcija)
                  1
                (RoHS direktyva) III priedas. Pakeitimas susijęs su išimtimi nurodytoms reikmėms, turinčioms gyvsidabrio specialiosios paskirties viencokolėse (kompaktinėse) liuminescencinėse lempose.

               RoHS direktyva ribojamas tam tikrų pavojingų medžiagų naudojimas elektros ir elektroninėje įrangoje (EEĮ), kaip nurodyta 4 straipsnyje. Šiuo metu apribojimai taikomi dešimčiai direktyvos II priede išvardytų medžiagų: švinui, gyvsidabriui, kadmiui, šešiavalenčiam chromui, polibromintiems bifenilams (PBB) ir polibromintiems difenileteriams (PBDE), bis(2‑etilheksil)ftalatui (DEHP), butilbenzilftalatui (BBP), dibutilftalatui (DBP) ir diizobutilftalatui (DIBP). III ir IV prieduose išvardytos specialioms reikmėms skirtos elektros ir elektroninės įrangos (EEĮ) medžiagos ir komponentai, kuriems išimties tvarka netaikomas 4 straipsnio 1 dalyje nustatytas medžiagų naudojimo apribojimas.

               Direktyvos 5 straipsnyje numatytas III ir IV priedų derinimas su mokslo ir technikos pažanga, kuris gali apimti išimčių suteikimą, atnaujinimą ir panaikinimą.

               Pagal 5 straipsnio 1 dalies a punktą išimtys turi būti įtraukiamos į III ir IV priedus, tik jei dėl to nesumažėja Reglamentu (EB) Nr. 1907/2006 (REACH)
                  2
                užtikrinama aplinkos ir sveikatos apsauga ir jei jos atitinka kurią nors iš toliau nurodytų sąlygų: i) medžiagos pašalinimas arba pakeitimas keičiant konstrukciją arba medžiagas ir komponentus tokiais, kuriems nereikia jokių II priede išvardytų medžiagų ar cheminių medžiagų, yra moksliškai ar techniškai neįmanomas; ii) nėra užtikrintas pakaitalų patikimumas; iii) visas neigiamas poveikis aplinkai, sveikatai ir vartotojų saugai dėl medžiagos pakeitimo greičiausiai yra didesnis nei jo bendra nauda aplinkai, sveikatai ir vartotojų saugai.

               Priimamuose sprendimuose dėl išimčių ir jų trukmės taip pat turi būti atsižvelgiama į pakaitalų buvimą ir pakeitimo socialinį bei ekonominį poveikį. Sprendimuose dėl išimčių galiojimo trukmės taip pat turi būti atsižvelgiama į bet kokį galimą poveikį inovacijoms. Jei tinka, visiems išimčių poveikiams turi būti taikoma gyvavimo ciklo samprata.

               5 straipsnio 1 dalies a punkte taip pat nustatyta, kad dėl specialioms reikmėms skirtų EEĮ medžiagų ir komponentų įtraukimo į III ir IV priedo sąrašus Komisija turi priimti atskirus deleguotuosius aktus. 5 straipsnio 3 dalyje ir V priede aprašyta su išimtimis susijusių paraiškų teikimo tvarka.

               2.KONSULTACIJOS PRIEŠ PRIIMANT AKTĄ

               Komisija gavo prašymus
                  3
                iš ekonominės veiklos vykdytojų suteikti arba atnaujinti išimtis pagal RoHS direktyvos 5 straipsnio 3 dalį ir V priedą.

               Pagal dabartinę III priedo 1.f išimtį galima naudoti gyvsidabrį viencokolėse (kompaktinėse) liuminescencinėse lempose, neviršijant šių verčių (viename degiklyje): specialiosios paskirties – 5 mg.

               2014 m. gruodžio mėn. ir 2015 m. sausio mėn. Komisija gavo dvi paraiškas šiai išimčiai atnaujinti. Viena iš paraiškų buvo atnaujinta 2020 m. sausio mėn., pateikiant papildomą įrašų informaciją. Pareiškėjai iš esmės teigė, kad nėra pakaitalų reikmėms, kurioms taikoma ši išimtis, ir paaiškino, kad tolesnis išimtyje nurodytos gyvsidabrio ribos mažinimas buvo neįmanomas
                  4
               . Pagal RoHS direktyvos reikalavimus (5 straipsnio 5 dalies antrą pastraipą) išimtis galioja tol, kol Komisija priima sprendimą dėl atnaujinimo paraiškos.

               Siekdama įvertinti tos išimties atnaujinimo paraiškas, Komisija 2015 m. birželio mėn. pradėjo ir 2016 m. baigė tyrimą, skirtą reikiamam techniniam ir moksliniam vertinimui atlikti
                  5
               , įskaitant aštuonių savaičių internetines konsultacijas su suinteresuotosiomis šalimis
                  6
               . Papildydama tą tyrimą, kuriame buvo vertinami išsamūs techniniai ir moksliniai duomenys bei gauti pranešimai, kaip dokumentuota tyrimo ataskaitoje, Komisija atliko du papildomus tyrimus ar atnaujinimus, pakviesdama dalyvauti suinteresuotąsias šalis. 2019 m. paskelbtame tyrime
                  7
                daugiausia dėmesio buvo skiriama socialiniam ir ekonominiam vertinimui bei pakaitalų buvimui, o naujais skaičiais ir modeliavimu pagrįstas atnaujinimas buvo atliktas 2020 m.
                  8
                Paskelbtos galutinės tyrimo ir socialinio ir ekonominio vertinimo ataskaitos
                  9
               ; suinteresuotosios šalys buvo informuotos.

               2016 m. rugsėjo 1 d., 2018 m. spalio 29 d. ir 2019 m. spalio 21 d. ekspertų posėdžiuose Komisija konsultavosi su valstybių narių ekspertų grupe dėl deleguotųjų teisės aktų pagal RoHS direktyvą, kad turėtų valstybių narių nuomonę dėl numatytos veiksmų eigos pagal įvertinimų išvadas. Ji atliko visus būtinus procedūrinius veiksmus, susijusius su medžiagų apribojimo išimtimis pagal 5 straipsnio 3–7 dalis
                  10
               . Tarybai ir Europos Parlamentui apie visus veiksmus pranešta.

               Pagalbiniame tyrime pažymėta, kad:

               ·dėl ypatingos konstrukcijos, medžiagų ir gamybos proceso specialiosios paskirties kompaktinės liuminescencinės lempos (CFL) apima labai plačią įvairių charakteristikų lempų grupę;

               ·apie specialiosios paskirties CFL lempas, suprojektuotas ultravioletinės spektro dalies šviesai skleisti, turima pakankamai informacijos, kad gyvsidabrio pakeitimas susijusioms reikmėms yra techniškai neįmanomas, todėl tyrime rekomenduojama atnaujinti išimtį ne ilgesniam kaip penkerių metų laikotarpiui;

               ·kitoms specialiosios paskirties CFL lempoms, apie kurias trūksta informacijos dėl gyvsidabrio pakeitimo įvairioms susijusioms reikmėms, išimtį reikėtų pratęsti trejiems metams, kad tuo atveju, jei būtų pateikiama naujų paraiškų, pakaktų laiko gauti išsamesnės informacijos išimčiai pagrįsti kitų tipų lempoms, laikomoms lempomis, kurioms taikomas terminas „specialiosios paskirties“.

               Apibendrinant mokslinius ir techninius vertinimus, įskaitant konsultacijas su suinteresuotosiomis šalimis, išsamiai nustatyta, kad 1.f išimtis vis dar atitinka išimties kriterijus, nes dar nėra patikimų pakaitalų. Vertinimo rezultatai taip pat parodo, kad dėl konkrečios išimties nesumažėtų REACH reglamentu užtikrinama aplinkos ir sveikatos apsauga pagal Direktyvos 2011/65/ES 5 straipsnį.

               Pagal Geresnio reglamentavimo gaires deleguotosios direktyvos projektas keturias savaites buvo skelbiamas Geresnio reglamentavimo portale siekiant gauti visuomenės atsiliepimų. Per konsultacijas dėl akto projekto gauti du atsiliepimai. Iškelti klausimai buvo apsvarstyti ir nuspręsta, kad projekto pakeitimai nebūtini.

               3.DELEGUOTOJO AKTO TEISINIAI ASPEKTAI

               Deleguotąja direktyva atnaujinama į Direktyvos 2011/65/ES III priedą įtraukta 1.f išimtis dėl gyvsidabrio naudojimo nurodytoms reikmėms.

               Komisijos vertinime, pagrįstame papildomais tyrimais ir konsultacijomis, daroma išvada, kad prašymas suteikti išimtį atitinka bent vieną iš RoHS direktyvos 5 straipsnio 1 dalies a punkte nustatytų kriterijų, kuris pagrindžia išimties pratęsimą: gyvsidabrio negalima patikimai pakeisti lempų kategorijoms, kurioms taikoma ši išimtis.

               Taigi išimties sąlygos yra įvykdytos, o išimties 1.f įrašas turi būti atnaujintas. Atliekant vertinimą taip pat padaryta išvada, kad, viena vertus, išimties apimtis turėtų būti susiaurinta šioms toliau nurodytoms reikmėms, o, kita vertus, dabartinės plačios išimties galiojimo trukmė sutrumpinta taip:

               I.iki penkerių metų lempoms, skleidžiančioms šviesą ultravioletinėje spektro dalyje, nes šiuo metu nėra patikimų alternatyvų;

               II.iki trejų metų visoms kitoms specialiosios paskirties lempoms, kad pramonė galėtų parengti išsamią informaciją, kurį pagrįstų išimčių pratęsimą konkrečioms specialiosios paskirties lempų kategorijoms.

               Šios išimties galiojimo pabaigos datos nustatomos pagal 5 straipsnio 2 dalį (pirmą pastraipą). Nemanoma, kad galiojimo laikotarpiai darytų neigiamą poveikį inovacijoms.

               Teisinė priemonė yra deleguotoji direktyva, kaip numatyta Direktyvoje 2011/65/ES, visų pirma siekiant atitikti jos 5 straipsnio 1 dalies a punkte nustatytus reikalavimus.

               Deleguotosios direktyvos tikslas – prisidėti prie žmonių sveikatos ir aplinkos apsaugos ir priderinti nuostatas dėl elektros ir elektroninės įrangos vidaus rinkos veikimo, kad šiaip jau uždraustas medžiagas būtų leidžiama naudoti specialioms reikmėms pagal RoHS direktyvos nuostatas ir sąlygas bei laikantis III ir IV priedų derinimo prie mokslo ir technikos pažangos tvarkos.

               Deleguotoji direktyva ES biudžetui poveikio neturi.

               KOMISIJOS DELEGUOTOJI DIREKTYVA (ES) .../…

               2021 12 13

               kuria, derinant prie mokslo ir technikos pažangos, dėl išimties naudoti gyvsidabrį specialiosios paskirties viencokolėse (kompaktinėse) liuminescencinėse lempose iš dalies keičiamas Europos Parlamento ir Tarybos direktyvos 2011/65/ES III priedas

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo
                  11
               , ypač į jos 5 straipsnio 1 dalies a punktą,

               kadangi:

               (1)Direktyva 2011/65/ES iš valstybių narių reikalaujama užtikrinti, kad rinkai teikiamoje elektros ir elektroninėje įrangoje (EEĮ) nebūtų tos direktyvos II priede išvardytų pavojingų medžiagų. Tas apribojimas netaikomas tam tikroms tos direktyvos III priede išvardytoms reikmėms, kurioms nustatyta išimtis;

               (2)elektros ir elektroninės įrangos kategorijos, kurioms taikoma Direktyva 2011/65/ES, išvardytos tos direktyvos I priede;

               (3)gyvsidabris yra Direktyvos 2011/65/ES II priede nurodyta ribojama medžiaga;

               (4)Sprendimu 2010/571/ES
                  12
                Komisija, be kitų dalykų, suteikė išimtį naudoti gyvsidabrį specialiosios paskirties viencokolėse (kompaktinėse) liuminescencinėse lempose (toliau – išimtis), kuri dabar yra įtraukta į Direktyvos 2011/65/ES III priedo sąrašą kaip 1.f išimtis. Pagal tos direktyvos 5 straipsnio 2 dalies antros pastraipos a punktą išimties galiojimas turėjo baigtis 2016 m. liepos 21 d.;

               (5)gyvsidabris naudojamas specialiosios paskirties viencokolėse (kompaktinėse) liuminescencinėse lempose ultravioletinei šviesai gauti, kuri dėl sąveikos su fluorescencine danga ant lempos kolbos virsta regimąja šviesa;

               (6)2014 m. gruodžio 19 d. ir 2015 m. sausio 15 d., t. y. per Direktyvos 2011/65/ES 5 straipsnio 5 dalyje nustatytą terminą, Komisija gavo dvi paraiškas dėl išimties atnaujinimo (toliau – atnaujinimo paraiškos), kurių viena buvo pataisyta 2020 m. sausio 20 d pateikiant atnaujintą paraišką. Pagal Direktyvos 2011/65/ES 5 straipsnio 5 dalies antrą pastraipą išimtis galioja tol, kol priimamas sprendimas dėl atnaujinimo prašymo;

               (7)atliekant atnaujinimo paraiškų vertinimą, kuriame buvo atsižvelgta į pakaitalų buvimą ir pakeitimo socialinį bei ekonominį poveikį, padaryta išvada, kad gyvsidabrio pašalinimas susijusioms reikmėms arba jo pakeitimas palyginamų charakteristikų medžiaga šiuo metu yra techniškai neįmanomas. Atliekant vertinimą buvo konsultuotasi su suinteresuotosiomis šalimis pagal Direktyvos 2011/65/ES 5 straipsnio 7 dalį. Per šias konsultacijas gautos pastabos buvo viešai paskelbtos tam skirtoje interneto svetainėje;

               (8)turėtų būti mažinama tam tikrų konkrečių medžiagų ar komponentų apribojimų išimčių taikymo apimtis ir trukmė, kad būtų galima palaipsniui atsisakyti pavojingų medžiagų EEĮ, vertinime taip pat padaryta išvada, kad, viena vertus, išimties taikymo apimtis turėtų susiaurinta iki toliau nurodytų reikmių, o, kita vertus, dabartinės plačios išimties trukmė gali būti sutrumpinta;

               (9)išimtis suderinama su Europos Parlamento ir Tarybos reglamentu (EB) Nr. 1907/2006
                  13
                ir dėl to nesumažėja juo užtikrinama aplinkos ir sveikatos apsauga;

               (10)todėl tikslinga suteikti atnaujintą išimtį ne ilgesniam kaip penkerių metų laikotarpiui pagal Direktyvos 2011/65/ES 5 straipsnio 2 dalies pirmą pastraipą specialiosios paskirties CFL lempoms, suprojektuotoms skleisti ultravioletinės spektro dalies šviesą, nes šiuo metu nėra patikimų alternatyvų. Visų kitų tipų CFL lempoms, priskiriamoms specialiosios paskirties CFL lempų kategorijai, išimtis turėtų būti atnaujinta trejiems metams, kad pramonė galėtų parengti išsamesnę informaciją siekiant pagrįsti šios išimties taikymą nurodytoms specialių lempų kategorijoms pagal direktyvos tikslą – mažinti išimčių taikymo apimtį ir trukmę. Atsižvelgiant į nuolatinių pastangų, dedamų siekiant rasti patikimų pakaitalų, rezultatus, mažai tikėtina, kad dėl išimties taikymo trukmės bus padarytas neigiamas poveikis inovacijoms;

               (11)todėl Direktyva 2011/65/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2011/65/ES III priedas iš dalies keičiamas pagal šios direktyvos priedą.

               2 straipsnis

               1.Valstybės narės ne vėliau kaip [paskutinė šešto mėnesio po šios direktyvos įsigaliojimo diena] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Tas nuostatas jos taiko nuo [paskutinė šešto mėnesio po šios direktyvos įsigaliojimo diena + 1 diena].

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2021 12 13

                     Komisijos vardu

                     Pirmininkė
                     Ursula VON DER LEYEN

                     (1)

                        OL L 174, 2011 7 1, p. 88.

                     (2)

                        OL L 396, 2006 12 30, p. 1.

                     (3)

                        Sąrašas pateikiamas adresu:
                  http://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_1_f/Lighting_Europe/ 1f_LE_RoHS_Exemption_Req_Final.pdf and http://rohs.exemptions.oeko.info/fileadmin/user_upload/RoHS_Pack_9/Exemption_1_ae_/NARVA/01_02_a__2b3_4a.pdf

                     (5)

                        Galutinė tyrimo ataskaita pateikta adresu:
                  https://op.europa.eu/lt/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Konsultacijų laikotarpis: nuo 2015 m. rugpjūčio 21 d. iki 2015 m. spalio 16 d.,
                  http://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , nuo 92 puslapio.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Būtinų administracinių veiksmų sąrašą galima rasti
                  Komisijos interneto svetainėje
                  . Su kiekvieno deleguotojo akto projekto esamu procedūros etapu galima susipažinti Tarpinstituciniame deleguotųjų aktų registre, adresu
                  https://webgate.ec.europa.eu/regdel/#/home
                  .

                     (11)

                        OL L 174, 2011 7 1, p. 88.

                     (12)

                        2010 m. rugsėjo 24 d. Komisijos sprendimas 2010/571/ES, kuriuo iš dalies keičiamas Europos Parlamento ir Tarybos direktyvos 2002/95/EB priedas dėl švino, gyvsidabrio, kadmio, šešiavalenčio chromo, polibromintų bifenilų ir polibromintų difenileterių naudojimo išimčių siekiant jį suderinti su mokslo ir technikos pažanga (OL L 251, 2010 9 25, p. 28).

                     (13)

                        2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).

    ---documentbreak---

               PRIEDAS

               Direktyvos 2011/65/ES III priedo 1.f įrašas pakeičiamas taip:

                        Išimtis

                        Taikymo apimtis ir datos

                        „1

                        Gyvsidabrio kiekis viencokolėse (kompaktinėse) liuminescencinėse lempose (viename degiklyje) ne didesnis kaip:

                        1.f-I

                        Lempos, suprojektuotos skleisti daugiausia ultravioletinės spektro dalies šviesą – 5 mg

                        Baigia galioti [LB: 5 metai nuo deleguotosios direktyvos paskelbimo Oficialiajame leidinyje dienos]

                        1.f-II

                        Specialiosios paskirties – 5 mg

                        Baigia galioti [LB: 3 metai nuo deleguotosios direktyvos paskelbimo Oficialiajame leidinyje dienos]“